Nederlânske Brassband Kampioenskippen

De Nederlânske Brassband Kampioenskippen foarmje it wichtichste konkoers yn de Nederlânske brassbandwrâld. De kampioenskippen wurde holden sûnt 1981. Fryske brassbands binne altyd goed fertsjintwurdige en slagge foar bêst op, hoewol't de konkurrinsje út oare provinsjes dúdlik grutter wurden is as yn it begjin.

 Skiednis 
Inisjator fan de NBK wie it Kristlik bûn fan muzykferienings yn Fryslân mei goedkarring fan de Nederlânske Federaasje Kristlike Muzykbûnen (NFCM). Yn 1981 wiene it Nanne Hempel en Anne Anjema, twa Fryske brassbandfanaten dy't de earste NBK organisearren yn Surhústerfean. Dat wie in iepen kampioenskip dat letter erkend waard troch de oare lanlike muzykfederaasjes.

It jier dêrop waarden de NBK yn Ljouwert yn De Harmonie holden. De belangstelling wie goed mar neffens de organisaasje wie de opset noch net hielendal sa't dy wêze moast. It reglemint waard oanpast dêr't it gie om it tal punten en it tal difyzjes. Yn 1983 slagge it om erkenning te krijen by de fjouwer lanlike muzykfederaasjes en waarden de NBK yn Sutfen holden. Dat wie foar it earst ûnder de offisjele namme Nederlandse Brassband Kampioenschappen. 

Letter binne de regleminten noch in pear kear oanpast. Benammen it ynfieren fan in 'bline' sjuery wie foar Nederlânske begripen revolúsjonêr. In bline sjuery sit efter in kleed sadat se net sjen kinne hokker band op it poadium sit. Dy feroaring waard troch de bands as in hiel goeden-ien beöardiele.

 Tiid en plak 
Yn de begjinjierren spilen alle bands in ferplicht en in frij wurk, de legere difyzjes oerdeis, de heechste difyzjes jûns. Sûnt 1990 wurdt allinnich noch in ferplicht wurk spile. Dat smiet gâns tiidwinst op.

Likegoed slagget it de lêste jierren - troch de enoarme belangstelling - net mear om de kampioenskippen op ien dei ôf te wurkjen en dêrom wurdt no al op freedtejûn út ein set mei de fjirde en tredde difyzje, wylst de twadde, earste en kampioensdifyzje op sneon oan bar komme.

De lêste jierren wurde de kampioenskippen holden yn Martiniplaza yn Grins om't De Hanzehof yn Sutfen te lyts waard.

 Dielnimmen 
Meidwaan oan de NBK kin allinnich as in band by in provinsjaal konkoers in beskaat tal punten helle hat. Wurdt in band by de NBK twa kear op rij kampioen yn in beskate difyzje dan hat dat automatysk promoasje ta gefolch en sil de band it jier dêrop yn in hegere difyzje de striid oangean moatte.

De stikken dy't op de NBK spile wurde moatte binne gauris fantefoaren te hearren op saneamde try-out-konserten (proefkonserten).

 Winners 
Oars as by provinsjale konkoersen binne prizen by de NBK net keppele oan it tal punten dat in band krijt mar wurdt de band mei de measte punten kampioen, de band dy't dêrnei it heechste tal punten hat twadde, en sa fierder.

 Winners kampioensdifyzje 
JierBrassbandPlakDirigint1981Soli Deo GloriaLjouwertJan de Haan1982De WâldsangBûtenpostTsjeerd Brouwer1983Soli Deo GloriaLjouwertDirk Annema1984Soli Deo GloriaLjouwertJan de Haan1985Soli Deo GloriaLjouwertJan de Haan1986De WâldsangBûtenpostBienze IJlstra1987De WâldsangBûtenpostBienze IJlstra1988De WâldsangBûtenpostBienze IJlstra1989De WâldsangBûtenpostRieks van der Velde1990De WâldsangBûtenpostRieks van der Velde1991Brassband LimburgSteinMaurice Hamers1992De WâldsangBûtenpostRieks van der Velde1993Brassband LimburgSteinMaurice Hamers1994De WâldsangBûtenpostRieks van der Velde1995De BazuinOentsjerkKlaas van der Woude1996De BazuinOentsjerkKlaas van der Woude1997De WâldsangBûtenpostRieks van der Velde1998De BazuinOentsjerkKlaas van der Woude1999De WâldsangBûtenpostRieks van der Velde2000De BazuinOentsjerkKlaas van der Woude2001De BazuinOentsjerkKlaas van der Woude2002Provinciale Brassband Groningen GrinslânSiemen Hoekstra2003De WâldsangBûtenpostRieks van der Velde2004RijnmondRotterdamErik Janssen2005Soli BrassLjouwert Frans-Aert Burghgraef2006De WâldsangBûtenpostRieks van der Velde

 Keppelings om utens 
 NFCM.
 Webstee NBK

*
Kategory:Festival yn Fryslân
Kategory:Weromkearend evenemint ynsteld yn 1981